Useampi kuin kaksi kolmesta suomalaista pitää perustuloa hyvänä ajatuksena, ilmenee Kelan teettämästä kyselystä. Vastaajien mielestä sopiva kansalaispalkka olisi noin 1 000 euroa kuukaudessa.

Perustulolla tarkoitetaan vaihtoehtoista tapaa järjestää sosiaaliturva. Perustulomalissa kaikille kansalaisille maksettaisiin vastikkeettomasti rahaa toimeentuloa varten. Tämä niin kutsuttu kansalaispalkka korvaisi monet nykyiset tuet.

Kelan kyselytutkimuksessa 69 prosenttia suomalaisista piti sekä perustuloa että negatiivista tuloveroa melko hyvänä tai erittäin hyvänä ajatuksena. Negatiivinen tulovero on malli, jossa verojärjestelmän kautta tapahtuvin tulonsiirroin taataan tulottomille ja pienituloisille tietty rahatulo.

Kyselyssä selvitettiin myös perustulon sopivaa määrää. Sopivaksi perustuloksi vastaajat arvioivat 1 000 euroa kuukaudessa.

Kelan mukaan näyttää siltä, että suurin osa suomalaisista kannattaa jonkinlaista perustulomallia. Suomalaisten mielipiteet eivät ole juuri muuttuneet esimerkiksi vuonna 2002 Turun yliopiston sosiaalipolitiikan laitoksen ja Åbo Akademin taloustieteen laitoksen tekemästä perustulokyselystä, Kela alleviivaa.

Juha Sipilän (kesk.) hallituksen ohjelmaan on kirjattu, että hallitus toteuttaa perustulokokeilun tällä vaalikaudella. Kokeilun yksityiskohtia selvitellään parhaillaan sosiaali- ja terveysministeriössä. Avoinna ovat edelleen esimerkiksi kokeiltavan perustulon tarkempi määrittely ja taso, lainsäädäntöön liittyvät kysymykset sekä se, missä ja miten kokeilu toteutetaan.

Kelan teettämän kyselyn toteutti Taloustutkimus syyskuun ensimmäisellä, toisella ja kolmannella viikolla. Tutkimuksen virhemarginaali on 2,5 prosenttiyksikköä suuntaansa. Kyselyn kohdejoukkona olivat Suomessa asuvat 15 vuotta täyttäneet ihmiset Ahvenanmaan maakuntaa lukuun ottamatta. Tutkimuksessa haastateltiin yhteensä 1 006 ihmistä.